Skryf 'n gepaste dekbrief - Solidariteit Wêreld LoopbaanSolidariteit Wêreld Loopbaan
Tuis › Artikels › Skryf 'n gepaste dekbrief
Skryf 'n gepaste dekbrief
Is ʼn dekbrief saam met jou digitale werkaansoek nog noodsaaklik?
Die kort antwoord is ja, omdat dit jou ʼn geleentheid bied om jou aansoek te laat uitstaan. Om nie ʼn dekbrief in te sluit nie kan as luiheid of laksheid beskou word. Dit is veral gepas om een in te sluit as jy die werwingsbeampte se naam ken, wanneer jy iets spesifiek van die werkvereistes weet en wanneer iemand jou persoonlik aanbeveel het vir die betrekking. Indien die persoon nie gemeld word nie, doen nogtans moeite om uit te vind wie die werwingsbestuurder is deur op die firma se webblad te kyk en rig jou brief aan dié persoon; dit skep ʼn goeie indruk.
Daar is egter ʼn paar dinge wat jy nie moet doen in jou dekbrief nie. Vermy ʼn lang opsomming van wat in jou CV staan; die werwingsbeampte sal dit waarskynlik nie lees nie. Vermy die geykte frase waarin jy sê jy doen aansoek om ʼn pos en waar jy die advertensie gesien het, maar meld wel om watter pos jy aansoek doen, veral as meer as een geadverteer is. Sê liewer wat jy is en hoeveel jaar ondervinding jy het en dat jy graag by die span wil aansluit. Moet ook nie probeer snaaks wees nie al is jy ʼn grapjas; daar sal geleentheid by die onderhoud wees waar jou persoonlikheid sal deurskemer. Vermy ook vleitaal oor die firma. Moet ook nie dieselfde dekbrief gebruik vir al die aansoeke wat jy rig nie: skryf ʼn tersaaklike dekbrief vir elke individuele werkaansoek. Wees entoesiasties oor die moontlike werkuitdaging maar wees professioneel en volwasse.
Begin jou dekbrief met ʼn sterk verklaring waarin jy dit duidelik stel waarom jy die regte persoon vir die werk is. Dit sal navorsing oor die firma verg asook oor die spesifieke pos waarom jy aansoek doen: watter uitdagings die firma moet hanteer en hoe kan jy help. Byvoorbeeld, die firma moet ʼn nuwe aanleg in Afrika begin en moet swaar masjinerie vervoer of elders bekom, of moet masjinerie oor ruwe terrein vervoer. Jy het al in sulke omstandighede gewerk en jy ken die uitdagings. Stel dit duidelik dat jy die nodige ondervinding en kundigheid het en van waarde vir die firma sal wees. Gee ʼn gepaste voorbeeld van hoe jy in die verlede soortgelyke uitdagings as dié waarmee die firma nou te doen het, hanteer of opgelos het.
Hou jou dekbrief kort en moenie herhaal wat in jou CV staan nie.
Indien jy nie ʼn aparte dekbrief by jou aansoek kan aanheg nie, soos in die geval van ʼn aanlyn aansoek, sluit een in by dieselfde dokument as die CV. Stuur ʼn opvolg-e-pos waarin jy ʼn paar sleutelpunte in jou CV beklemtoon.
Gallo Amy. Ascend. Interviewing for a Job. https://www.hbrascend.org